Diari Oficial de la Generalitat Valenciana


Sumari del DOGV 9872, del 17-06-2024 (2024/5442)

RESOLUCIÓ de 6 de juny de 2024, del secretari autonòmic d'Educació, per la qual es regula i es concedix una subvenció directa a l'Associació Juan Pablo II - Gitanos y Marginados (entitat titular del centre docent privat concertat Madre Petra, de Torrent), per a finançar parcialment el cost del servici complementari de transport escolar per a l'exercici 2024.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9872

Data del DOGV
:   17-06-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/5442


Data del document
:   06-06-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Descriptors 

:   * Conselleria d'Educació, Universitats i Ocupació

RESOLUCIÓ de 6 de juny de 2024, del secretari autonòmic d'Educació, per la qual es regula i es concedix una subvenció directa a l'Associació Juan Pablo II - Gitanos y Marginados (entitat titular del centre docent privat concertat Madre Petra, de Torrent), per a finançar parcialment el cost del servici complementari de transport escolar per a l'exercici 2024. [2024/5442]  
La Llei orgànica 2/2006, de 3 de maig, d'educació, establix en l'article 80 que, amb la finalitat de fer efectiu el principi d'equitat en l'exercici del dret a l'educació, les administracions públiques desenvoluparan accions dirigides cap a les persones, grups, entorns socials i àmbits territorials que estiguen en situació de vulnerabilitat socioeducativa i cultural amb l'objectiu d'eliminar les barreres que limiten el seu accés, presència, participació o aprenentatge, assegurant amb això els ajustos raonables en funció de les seues necessitats individuals i prestant el suport necessari per a fomentar el seu màxim desenvolupament educatiu i social, de manera que puguen accedir a una educació inclusiva, en igualtat de condicions amb els altres.  
L'Orde 20/2019, de 30 d'abril, de la Conselleria d'Educació, Investigació, Cultura i Esport, per la qual es regula l'organització de la resposta educativa per a la inclusió de l'alumnat en els centres docents sostinguts amb fons públics del Sistema Educatiu Valencià, establix i regula els principis i les actuacions per a fer efectius els principis d'equitat i igualtat d'oportunitats en l'accés, la participació, la permanència i el progrés de tot l'alumnat en el Sistema Educatiu Valencià, i, especialment, sobre el que es troba en situació de més vulnerabilitat i en risc d'exclusió educativa i social per qualsevol raó.  
  
Des de la consideració que els centres docents han de ser autèntics dinamitzadors de la transformació social cap a la igualtat i la plena inclusió de totes les persones, i assegurar la protecció social, donant resposta a les necessitats derivades de les situacions de vulnerabilitat, precarietat, pobresa i exclusió social i afavorint el dret al desenvolupament ple, es realitzaran les actuacions que permeten facilitar a l'alumnat amb necessitats de compensació educativa, quan la seua situació socioeconòmica ho requerisca, l'accés, entre d'altres, a les ajudes o les beques necessàries per als servicis de transport que puguen necessitar-se.  
El centre docent privat concertat Madre Petra està autoritzat com a centre docent de caràcter singular, als efectes que establix l'esmentada Orde 20/2019, tenint en compte que la majoria del seu alumnat té circumstàncies especials, de caràcter cultural o social, que determinen les necessitats de compensació educativa; que la majoria pertany a famílies de nivell socioeconòmic baix i que molts viuen en el límit de la pobresa; i tot això fa que, en este cas, el servici complementari de transport siga imprescindible per a garantir l'exercici del dret a l'educació, ja que l'absentisme escolar dels alumnes impediria una escolarització correcta.  
  
L'Associació Juan Pablo II - Gitanos y Marginados, del Vedat de Torrent, amb CIF Q82544129, és l'entitat titular del centre docent privat concertat Madre Petra de la mateixa localitat, amb codi de centre número 23314585, i autoritzat com a centre docent de caràcter singular i inscrita degudament en el corresponent registre d'associacions.  
  
L'associació titular del centre docent privat concertat Madre Petra de Torrent percep de la Generalitat, des de fa més de 10 anys, una subvenció directa per a col·laborar en la prestació del servici complementari de transport escolar de l'alumnat del centre esmentat, subvenció que està prevista en les diferents lleis anuals de pressupostos de la Generalitat.  
S'ha rebut la documentació preceptiva per part de l'Associació Juan Pablo II - Gitanos y Marginados (còpia del contracte vigent subscrit amb l'empresa que presta el servici de transport escolar i acreditació d'estar al corrent en el compliment de les obligacions tributàries i davant de la Seguretat Social i, així mateix, l'Associació ha aportat la declaració responsable de compliment de la normativa de la Llei 38/2003, general de subvencions, així com l'autorització de l'entitat a la Conselleria per a recaptar dades sobre sol·licitud de certificats per a comprovar el compliment de la diversa normativa).  
D'altra banda, s'ha presentat per registre d'entrada l'escriptura d'elevació a públic d'acords de l'assemblea en què es reflectixen els òrgans de la junta directiva a data actualitzada.  
La Llei 8/2023, de 27 de desembre, de pressupostos de la Generalitat per a l'exercici 2024 (DOGV 9756, 30.12.2023), preveu amb càrrec al programa 422A00, Ensenyança Primària, secció G0109, servici G010902, centre gestor V98362111 i capítol IV, la línia de subvenció S0755, amb la denominació «Finançament parcial del transport de l'alumnat del centre CAES Madre Petra de Torrent» i una dotació total de 32.500 euros, de regulació nominativa i concessió directa, a favor de l'Associació Juan Pablo II - Gitanos y Marginados, entitat titular del centre docent privat concertat Madre Petra de Torrent i que té com a descripció i finalitat «Finançar parcialment el cost de transport escolar de l'alumnat del centre CAES privat concertat d'Educació Infantil, Primària i Secundària Madre Petra de Torrent».  
  
Esta línia de subvenció està inclosa en el Pla estratègic de subvencions 2024-2027 de la Conselleria d'Educació, Universitats i Ocupació, aprovat per la Resolució de 28 de gener de 2024, de la Subsecretaria de la Conselleria d'Educació, Universitats i Ocupació (DOGV 9782, 06.02.2024), i en concret en l'objectiu estratègic 9 de la Direcció General de Centres Docents: Garantir l'escolarització de l'alumnat d'Educació Infantil i Primària. Escolarització total de l'alumnat de població dispersa.  
L'article 22 de la Llei 38/2003, de 17 de novembre, general de subvencions, establix en l'apartat 2.a la possibilitat de concedir de manera directa les subvencions que es preveuen nominativament en els pressupostos generals de l'Estat, de les comunitats autònomes o de les entitats locals, en els termes arreplegats en els convenis i en la normativa reguladora d'estes subvencions. I en l'article 22, apartat 2.c, establix que excepcionalment, podran concedir-se subvencions de manera directa per raons d'interés públic, social, econòmic o humanitari, o altres degudament justificades que dificulten la seua convocatòria pública.  
  
L'article 168.1.a de la Llei 1/2015, de 6 de febrer, d'hisenda pública, del sector públic instrumental i de subvencions, en la redacció que en fa la Llei 8/2022, de 29 de desembre, de mesures fiscals, de gestió administrativa i financera, i d'organització de la Generalitat (DOGV 9501, 30.12.2022), establix que les subvencions es podran concedir de manera directa, mitjançant una resolució de la persona titular del departament responsable de la gestió de l'ajuda, o mitjançant conveni, les subvencions previstes nominativament en la Llei de pressupostos de la Generalitat, entenent-se com a tals aquelles l'objecte, la dotació pressupostària i el destinatari de les quals figuren inequívocament en els seus annexos.  
  
En este sentit, la lletra d de l'apartat 4 de l'article 160 de l'esmentada Llei 1/2015 disposa que les persones titulars de les conselleries seran les competents per a la concessió de les subvencions nominatives, i l'apartat 5 de l'article esmentat preveu que l'exercici d'esta competència es podrà delegar.  
D'esta manera, mitjançant la Resolució de 13 d'abril de 2022, del conseller d'Educació, Cultura i Esport, sobre delegació de competències en determinats òrgans, es deleguen en la persona titular de la Secretaria Autonòmica d'Educació les resolucions de concessió de subvencions de manera directa, que corresponguen al seu àmbit competencial, a què es referixen els articles 22.2 i 28 de la Llei 38/2003, de 17 de novembre, general de subvencions, i l'article 168 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
D'altra banda, s'ha aplicat el que disposa el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques. La subvenció que es concedix en esta resolució no necessita la notificació que s'ha esmentat anteriorment, ja que no té els requisits de l'article 107 del Tractat de funcionament de la Unió Europea; en concret, perquè no suposa un avantatge econòmic, ja que l'entitat a la qual va dirigida la subvenció o no exercix activitats econòmiques en què s'oferisquen al mercat béns o servicis, o, si és el cas, haurà de realitzar una separació comptable entre les activitats subvencionables i les activitats econòmiques que puguen dur a terme, per la qual cosa no hi ha possibilitat de falsejar la competència.  
Per tot el que s'ha exposat, havent-se seguit els tràmits que arreplega l'article 168.1.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; d'acord amb el que establix la Llei 8/2023, de 27 de desembre, de pressupostos de la Generalitat per a l'exercici 2024; en virtut de les competències atribuïdes a la Conselleria d'Educació, Universitats i Ocupació en el Decret 10/2023, de 19 de juliol, del president de la Generalitat; de la delegació inclosa en el resolc primer, apartat primer, de la Resolució de 13 d'abril de 2022, del conseller d'Educació, Cultura i Esport, sobre delegació de competències en determinats òrgans, i d'acord amb la proposta del director general de Centres Docents i de conformitat amb esta, resolc:  
  
  
Primer. Objectiu  
La present resolució té per objectiu regular la concessió directa d'una subvenció, per raons d'interés públic, a l'Associació Juan Pablo II - Gitanos y Marginados (amb CIF W51570974), entitat titular del centre docent privat concertat Madre Petra de Torrent, per a finançar parcialment el cost de transport escolar de l'alumnat d'este centre docent de caràcter singular privat concertat d'Educació Infantil, Primària i Secundària.  
  
Segon. Quantia  
La quantitat a subvencionar és de 32.500 euros, que s'abonaran amb càrrec a la línia de subvenció nominativa S0755, Finançament parcial del transport de l'alumnat del centre CAES Madre Petra de Torrent, de l'aplicació pressupostària Q22692810402R02 del pressupost de la Generalitat per a l'exercici 2024.  
  
Tercer. Procediment  
3.1. L'entitat beneficiària haurà de manifestar, en el termini de quinze dies hàbils a partir de la notificació d'esta resolució, la seua conformitat amb la concessió de la subvenció i amb les presents bases reguladores, d'acord amb el model que s'inclou com a annex I de la present resolució. En el cas que no s'atorgue dins del termini referit, la subvenció concedida quedarà sense efecte.  
3.2. El model de conformitat, degudament formalitzat i firmat, s'haurà de presentar telemàticament en el portal de la Generalitat, Conselleria d'Educació, Universitats i Ocupació, dins de l'apartat «Aportació telemàtica de documentació per a un expedient que depenga del Servici de Gestió de Servicis Complementaris de Centres Públics de la Direcció General de Centres Docents», en l'enllaç https://www.gva.es/va/inicio/procedimientos'id\_proc=18204 o en qualsevol dels llocs que preveu l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
  
3.3. Juntament amb la conformitat a la subvenció i les seues bases reguladores, en cas que el compte bancari de l'entitat no estiga donat d'alta en la Generalitat, o s'hagen de modificar les dades, s'haurà d'aportar, d'acord amb el que establix l'Orde 2/2022 de la Conselleria d'Hisenda i Model Econòmic, per la qual es regulen les actuacions o els tràmits d'alta, la modificació i la baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, la documentació següent:  
a) Model de domiciliació bancària firmat per la persona representant de l'entitat beneficiària, juntament amb els documents vàlids en dret que deixen constància fidedigna de la seua representació.  
b) Sobre la base del que disposa la Resolució de 16 de juny de 2022, del conseller d'Hisenda i Model Econòmic, per la qual s'aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana, d'acord amb el que preveu l'Orde 2/2022, de la Conselleria d'Hisenda i Model Econòmic, que regula les actuacions o tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, la presentació de la documentació referida en l'apartat anterior haurà de remetre's a través de la seu electrònica de la Generalitat, mitjançant l'enllaç següent: https://www.gva.es/va/inicio/procedimientos'id\_proc=22956.  
3.4. D'acord amb el que disposa l'article 68 de la Llei 39/2015, d'1 d'octubre, del procediment administratiu comú de les administracions públiques, si el document de conformitat s'ha formalitzat de manera incompleta o no s'han aportat els requisits i els documents que s'indiquen en esta base, es requerirà a la persona interessada que, en un termini de deu dies hàbils, esmene la falta o adjunte els documents preceptius, amb la indicació que, en cas que no es faça, es considerarà que ha desistit, amb una resolució i arxivament previ de l'expedient, que s'haurà de dictar en els termes que preveu l'article 21 de la llei esmentada, de manera que quedarà sense efecte la concessió de la subvenció, i perdrà, per tant, el dret a la percepció.  
  
  
Quart. Òrgan gestor  
La tramitació i la gestió de la subvenció correspon a la Direcció General de Centres Docents.  
  
Quint. Obligacions de l'entitat beneficiària  
De conformitat amb els articles 13 i 14 de la Llei 38/2003, general de subvencions, per a obtindre la condició de beneficiari, l'Associació haurà de complir els requisits següents:  
- Justificar, per mitjà d'un compte justificatiu, els gastos ocasionats per la prestació del servici complementari de transport durant l'exercici 2024.  
- Incloure en la publicitat del centre que els servicis de transport estan subvencionats per la Conselleria d'Educació, Universitats i Ocupació, i complir les obligacions en matèria de transparència, d'acord amb el que preveu l'apartat dotzé de la present resolució.  
- Acreditar el compliment que preveu l'article 31.3 de la Llei 38/2003, general de subvencions.  
- Facilitar la supervisió del funcionament del servici de transport escolar del centre per part de la inspecció educativa o per les unitats administratives de la Direcció General de Centres Docents.  
- Sotmetre's a les actuacions de comprovació de la gestió de la subvenció convinguda que sol·licite la Conselleria d'Educació, Universitats i Ocupació, així com a qualsevol altra de comprovació i control financer que els òrgans de control competents puguen realitzar, i aportar tota la informació que es requerisca en l'exercici de les actuacions anteriors.  
  
- Reintegrar els fons percebuts en el supòsit d'incompliment dels requisits i les obligacions establits per a la concessió de la subvenció i, si és el cas, en els supòsits que regula l'article 37 de la Llei general de subvencions.  
- Seguir les instruccions complementàries que emeta la Direcció General de Centres Docents, d'acord amb el règim jurídic vigent, en matèria de subvencions, per a justificar el gasto efectuat.  
- Comprometre's al fet que el servici prestat es realitze complint la normativa vigent en matèria de transport escolar i que fa èmfasi en la seguretat de les persones usuàries.  
La difusió d'esta informació es realitzarà preferentment mitjançant la mateixa pàgina web de l'associació.  
  
Sext. Forma de pagament de la subvenció  
La subvenció s'abonarà en un únic pagament, per mitjà de transferència al compte bancari de l'associació beneficiària que esta determine, una vegada rebuda la justificació prèvia pel beneficiari, tal com establix l'article 171.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
  
Sèptim. Règim de justificació de la subvenció  
La justificació de la subvenció es realitzarà presentant un compte justificatiu del gasto realitzat durant l'exercici 2024, d'acord amb l'article 30 de la Llei general de subvencions i els articles 69 i 75 del Reial decret 887/2006, pel qual s'aprova el reglament de la Llei general de subvencions, davant de la Direcció General de Centres Docents. Este compte justificatiu constarà dels documents següents:  
  
- Llista de factures abonades a les empreses i les persones que presten els servicis, juntament amb el document original per a ser segellat, i una còpia per a compulsar.  
- Llista dels contractes d'empreses i persones que presten els servicis, degudament detallats.  
El termini per a presentar el compte justificatiu finalitzarà l'1 de desembre de 2024. El període de duració dels efectes de la resolució s'estendrà en tot el curs escolar 2023-2024.  
  
Octau. Compatibilitat de l'ajuda  
De conformitat amb l'objecte de la present resolució i d'acord amb el que establix l'article 19.3 de la Llei general de subvencions, l'import de la subvenció percebuda no podrà ser d'una quantia que, aïlladament o en concurrència amb altres subvencions, ajudes, ingressos o recursos, supere el cost dels servicis de transport. Per a fer-ho, es duran a terme les actuacions següents:  
1. La titularitat del centre haurà de comunicar a la Direcció General de Centres Docents qualsevol altra subvenció, ajuda, ingrés, o recurs provinent altres administracions públiques o d'entitats privades que perceba directament per a finançar l'esmentat servici complementari. Esta comunicació haurà d'efectuar-se tan prompte com la conega i, en tot cas, amb anterioritat a la justificació de l'aplicació donada als fons percebuts.  
2. En cas que la suma de les ajudes percebudes supere el gasto que genere la prestació, la Conselleria d'Educació, Universitats i Ocupació no abonarà l'import que excedisca el cost esmentat.  
  
Nové. Minoració, anul·lació i reintegrament de la subvenció  
Es reduirà proporcionalment la subvenció en cas que la justificació dels gastos efectuats no arribe a la quantia atorgada, així com quan s'haja subvencionat una part del cost total de l'activitat, però no es justifique l'import total del gasto que suposa el desenvolupament de l'activitat esmentada.  
La presentació extemporània de la justificació donarà lloc a la incoació d'un procediment per a deixar sense efecte l'acte de concessió de la subvenció. En tot cas, es garantirà el dret d'audiència de l'entitat interessada.  
En els casos que preveu l'article 37 de la Llei general de subvencions, l'entitat beneficiària haurà de reintegrar tota o una part de la quantitat percebuda, més els interessos corresponents de demora. En estos casos s'incoarà l'expedient oportú, que, amb audiència prèvia de l'entitat interessada, resoldrà la persona titular de l'òrgan gestor de la subvenció.  
El falsejament o l'ocultació de dades i documents que afecten substancialment la concessió i l'entrega de fons públics donarà lloc a l'exigència de responsabilitats, tant en l'orde administratiu com en el jurisdiccional competent.  
La Conselleria d'Educació, Universitats i Ocupació es reserva el dret a fer les inspeccions tècniques i administratives que es consideren necessàries amb la finalitat de conformar l'execució correcta de l'actuació subvencionada.  
  
Dècim. Pla de control  
La subvenció concedida estarà sotmesa a les actuacions incloses en el pla de control aprovat per la Resolució de la Direcció General de Centres Docents, de 7 de març de 2024, d'acord amb l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Onzé. Protecció de dades  
1. La gestió de la subvenció concedida a través de la present resolució comporta el tractament de dades de caràcter personal, especialment en la fase de justificació, per la qual cosa s'apliquen les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'estes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. En compliment del que preveu l'article 13 de l'RGPD, la informació bàsica en matèria de protecció de dades és la següent:  
- Té la condició de responsable del tractament la Conselleria d'Educació, Universitats i Ocupació. Av. Campanar, 32. 46563 València. Adreça electrònica: ymlmiisorqhddcdgmynmryzu@fhu.cm.  
- La finalitat per al tractament de dades personals és gestionar la subvenció concedida en les diferents fases de tramitació.  
- Les persones interessades en este tractament tenen dret a sol·licitar l'accés, la rectificació i la supressió de les seues dades de caràcter personal, així com a sol·licitar la limitació o l'oposició al tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en l'enllaç següent: http://sede.gva.es/va/proc19970.  
- Per a més informació, es pot consultar el registre d'activitat de tractament denominat «Ajudes, beques i subvencions», accessible en la pàgina web https://ceice.gva.es/va/registre-de-tractament-de-dades.  
3. Quan la persona que actue en nom de l'entitat beneficiària aporte dades de caràcter personal de terceres persones en el procediment administratiu, tindrà l'obligació d'informar-les dels aspectes següents:  
  
- La comunicació d'estes dades a l'Administració per al tractament en l'àmbit de les competències pròpies i d'acord amb les finalitats del procediment.  
- La possibilitat que l'Administració faça consultes relacionades amb les seues dades per a comprovar-ne, entre altres aspectes, la veracitat. Si una llei requerix per a esta consulta l'autorització de la persona les dades de la qual es consulten, la persona sol·licitant, o qui la represente legalment, haurà d'haver recaptat esta autorització, que estarà disponible a petició de l'Administració en qualsevol moment.  
- La possibilitat i la manera d'exercir els drets d'accés, rectificació, supressió, limitació del tractament o oposició que l'assistixen en relació amb el tractament de les seues dades personals.  
  
Dotzé. Transparència, subministrament d'informació i dades obertes  
  
1. L'entitat haurà de complir les obligacions en matèria de transparència i de publicitat activa, de conformitat amb el que disposa l'article 3 de la Llei 19/2013, de 9 de desembre, de transparència, accés a la informació pública i bon govern, i la Llei 1/2022, de 13 d'abril, de transparència i bon govern de la Comunitat Valenciana, sense perjuí de les obligacions que establix l'article 14 de la Llei general de subvencions i una altra legislació aplicable.  
L'entitat beneficiària, com que té la condició d'entitat privada, haurà de complir les obligacions de publicitat activa que arreplega el capítol II del títol I de la Llei 19/2013, de 9 de desembre, quan:  
a) Perceba durant el període d'un any ajudes o subvencions públiques en una quantia superior a 100.000 euros.  
b) Perceba durant el període d'un any natural alguna ajuda o subvenció de les entitats públiques de la Comunitat Valenciana que arreplega l'article 3 de la Llei 1/2022, en una quantia superior a 50.000 euros.  
c) Les ajudes o les subvencions percebudes representen almenys el 40 % del total dels seus ingressos anuals, sempre que arriben, com a mínim, a la quantitat de 5.000 euros.  
En particular, haurà de publicar, en els termes que preveuen els principis generals de l'article 5 de la Llei 19/2013, la informació institucional i organitzativa de l'article 6 i l'econòmica i pressupostària de l'article 8 d'esta. La publicació es farà per mitjà de la pàgina web de l'entitat o bé mitjançant la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/tep.  
  
Esta informació s'ha de publicar a partir de l'any següent a aquell en què s'hagen superat els llindars establits i s'ha de mantindre publicada durant almenys quatre anys naturals.  
2. Sense perjuí de les obligacions que preveu l'apartat anterior, l'entitat beneficiària haurà de donar la publicitat adequada del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
  
3. L'entitat beneficiària de la subvenció estarà obligada a subministrar a la Conselleria d'Educació, Universitats i Ocupació, amb un requeriment previ, tota la informació que siga necessària perquè esta complisca les obligacions que preveu la Llei de transparència. Una vegada transcorregut el termini conferit en el requeriment sense que este s'haja atés, podrà acordar, amb advertiment i audiència previs a l'entitat beneficiària, la imposició de multes coercitives en els termes que preveu l'article 5 de la Llei 1/2022.  
4. Els nous conjunts de dades que es generen per la formalització i el desenvolupament de la subvenció atorgada per l'Administració de la Generalitat s'han de disposar, sempre que siga possible, com a conjunt de dades obertes.  
  
Tretzé. Règim jurídic aplicable  
Esta subvenció es regirà, a més de pel que disposa esta resolució, per la Llei 38/2003, de 17 de novembre, general de subvencions, i pel Reglament de la llei esmentada, aprovat pel Reial decret 887/2006, de 21 de juliol, excepte en el que afecte els principis de publicitat i concurrència, així com pel que disposa la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i per les altres normes de dret administratiu que siguen aplicables.  
  
Catorzé. Efectes i publicació en el DOGV  
Esta resolució tindrà efecte a partir de l'endemà de la seua notificació.  
Així mateix, la present resolució serà objecte de publicació en el Diari Oficial de la Generalitat Valenciana, ja que conté les bases reguladores de la subvenció concedida, d'acord amb el que preveu l'article 9 de la Llei 38/2003, de 17 de novembre, general de subvencions.  
  
Quinzé. Recursos  
De conformitat amb el que establixen els articles 114, 123 i 124 de la Llei 39/2015 d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra esta resolució, que posa fi a la via administrativa, es pot interposar un recurs potestatiu de reposició o plantejar directament un recurs contenciós administratiu en els terminis corresponents i davant dels òrgans que s'indiquen a continuació:  
a) El recurs potestatiu de reposició es podrà interposar davant de la Conselleria d'Educació, Universitats i Ocupació en el termini d'un mes a partir de l'endemà de la notificació d'esta resolució.  
b) El recurs contenciós administratiu s'haurà d'interposar davant del Tribunal Superior de Justícia de la Comunitat Valenciana en el termini de dos mesos a partir de l'endemà de la notificació d'esta resolució.  
  
Tot això sense perjuí que les persones interessades puguen exercir qualsevol altra via que consideren oportuna.  
  
València, 6 de juny de 2024.- El secretari autonòmic d'Educació: Daniel McEvoy Bravo.  
  
  
ANNEX I  
Model de conformitat de concessió directa  
  
(La sol·licitud haurà d'anar acompanyada amb els documents que s'exigixen en l'apartat 7 de la resolució.)  
  
1. IDENTIFICACIÓ DE LA SUBVENCIÓ  
- Anualitat:  
- Òrgan gestor:  
- Import:  
- Títol:  
2. ENTITAT BENEFICIÀRIA  
- Nom o raó social (\*):  
- Tipus d'entitat:  
- NIF:  
- Adreça:  
- Localitat:  
- Província:  
- Telèfon:  
- Correu d'electrònic:  
- Pàgina web:  
  
(\*) El nom ha de coincidir amb el que figura en esta resolució.  
  
Dades de la persona representant  
- Nom:  
- Cognoms:  
- DNI/NIF:  
- Càrrec:  
  
Dades domiciliàries a l'efecte de notificació  
- Adreça:  
- Localitat:  
- Província:  
- Codi postal:  
  
Dades de la persona de contacte en cas que siga diferent de la persona sol·licitant  
- Nom i cognoms:  
- Telèfon:  
- Correu electrònic:  
  
3. DECLARACIÓ RESPONSABLE  
a) D'acord amb el que disposa l'article 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, done la meua autorització perquè l'Administració obtinga directament l'acreditació del compliment de les obligacions tributàries i amb la Seguretat Social, així com per a la comprovació directa de les dades d'identitat (DNI) i, si és el cas, de residència.  
  
Sí No   
  
En cas de no subscriure l'autorització corresponent, l'interessat estarà obligat a presentar els documents corresponents juntament amb esta conformitat.  
b) Declare que, a la vista de les bases que regixen esta convocatòria, les accepte íntegrament i accepte la subvenció per al projecte al qual es referix esta resolució.  
c) Declare que l'entitat que represente no està sotmesa a les prohibicions que preveu l'article 13 de la Llei 38/2003, general de subvencions, que determina la prohibició d'obtindre la condició de beneficiària de subvencions, i ressalta especialment la de no ser deutora per reintegrament de subvencions.  
d) Declare que totes les dades que figuren en este document són certes, i em compromet en nom de l'entitat a destinar l'import de la subvenció que regula i concedix esta resolució a l'objecte previst.  
  
e) Declare, davall la meua responsabilitat, que els documents que aporte són còpia fidel de l'original, els quals s'aportaran a requeriment de l'Administració.  
f) Declare que conec l'obligació d'informar tercers les dades personals dels quals haja d'aportar al llarg del procediment, especialment en la fase de justificació de la subvenció, que les seues dades es facilitaran a la Conselleria d'Educació, Universitats i Ocupació, com a responsable del tractament, amb la finalitat de gestionar la subvenció concedida.  
  
  
4. DADES DEL PROJECTE, EL PROGRAMA O EL PLA PER AL QUAL SE LI CONCEDIX LA SUBVENCIÓ  
- Descripció del projecte:  
- Data inici:  
- Data de fi:  
- Resultats previstos:  
  
5. TRACTAMENT DE DADES PERSONALS. La Conselleria d'Educació, Universitats i Ocupació és responsable del tractament de les dades personals que arreplega este i les tractarà amb la finalitat de gestionar la concessió, la comprovació i la justificació de la subvenció. Les persones interessades poden exercir davant de la Conselleria els seus drets d'accés, rectificació, oposició, supressió, limitació del tractament i no ser objecte d'una decisió basada únicament en el tractament automatitzat, així com presentar una reclamació davant de l'AEPD. Per a més informació, consulteu les bases que acompanyen este document, així com el registre d'activitat de tractament denominat «Ajudes, beques i subvencions», accessible en   
www.ceice.gva.es/va/registre-de-tractament-de-dades.